Kurės atolas
Kurė (havajiečių kalba Mokupāpapa) – Šiaurės Vakarų Havajų salų atolas. Artimiausia sausuma – Midvėjaus atolas už ~85 km vakarų kryptimi. Kurė yra šiauriausias planetos atolas, iškilęs netoli vadinamojo Darvino taško – platumos, už kurios sąlygos koralams augti pernelyg atšiaurios. Datos keitimosi linija eina už ~160 km į vakarus. Atolą sudaro 10 km skersmens apvalus koralinis rifas, kelios smėlio seklumos ir Žalioji sala (angl. Green Island), kurios plotas 77,69 ha. Bendras sausumos plotas 86,24 ha.